Buhay Paraoma

Pinaka-enot na rawitdawit na sinurat sa lengguwaheng Bikol asin nagin ambag sa antolohiya na may titulong Ani nin mga Rawitdawit sa An Tambobong nin Literaturang Bikolnon, Tomo 1 Blg. 1 Enero-Marso 2010, p. 3:

An trabaho sa umahan maogmahon baga
Pano nin paglaom maski tulak nagharatihit na
Tangad sa langit baya sabay pangadyeng toda
Hagad bendisyon nin pansabwag sa pamilya.

Uya baya sarong paraomang pobre
Amayong nagpakalagakaga nin tsokolate;
Ta kasuodma batag, kamoteng kahoy nag-ani
Kakanon sa pagkaaga, kontentong puwerte.

An trabaho sa umahan maogmahong pagal
Kun an isip mo tutok sa bisyo asin sugal;
Oras nin pag-ani mo kadakol nang buwitre
Nabubuwisit ka sa parasingil nin utang parati.

Ordinaryong paraoma maogmahon baga
bunganga kan misis amay an ratsada;
mga ake niya udtong luntok turog pa
ta kasubanggi matanga an uli gikan sa lakwatsa.

Ordinaryong paraoma suwertehon man baga
Ta an dagang tanuman ipinagkatiwala saiya
Kun maluya-luya an maykagsadiri demalas na
May dakol na dahilan sa aning maluya sabi niya.

Dae ta man husgaran an maykasadireng pabaya
Ta bilog an boot niya sa tawong katiwala
Pero hari baya abusoha nin basang na sobra
Kalabuso kun minsan kuwartong haluwag pa.

Iyo ini an buhay nin paraomang mayaman o pobre
Minasayaw an paglaom sa panahon nagbabayle
Maski mahalon an abuno sige sanang dale
Bahala na nuodma kun pirang sako an maaani.

Mga rawitdawit